b'\n_START_ARTICLE_\nBene\xc5\xa1ki do\xc5\xbe\n_START_PARAGRAPH_\nDo\xc5\xbe je naziv bene\xc5\xa1kih vladarjev. Naslov izhaja iz latinske besede dux, ki pomeni vojvoda._NEWLINE_Do\xc5\xbeeva oblast je bila popolnoma odvisna od volje \xc2\xbbbogate aristokracije\xc2\xab\xc2\xa0(takrat je obstajala tudi \xc2\xbbrevna aristokracija\xc2\xab\xc2\xa0in \xc2\xbbzelo revna aristokracija\xc2\xab). \xc5\xbde od vsega za\xc4\x8detka je moral do\xc5\xbe upo\xc5\xa1tevati napotke dveh (pozneje \xc5\xa1estih) svetovalcev in kmalu je bil ustanovljen \xc5\xa1e Kolegij modrih, kar bi bil dana\xc5\xa1nji ministrski svet, sprva sestavljen iz \xc5\xa1estih \xc4\x8dlanov, nato postopoma do \xc5\xa1estnajstih. Od leta 1148 dalje je moral do\xc5\xbe javno prise\xc4\x8di zvestobo Benetkam in od leta 1268 dalje se je ta prisega sestavljala ad hominem, to se pravi, da je posebna komisija sestavljala besedilo prisege nala\xc5\xa1\xc4\x8d za tistega do\xc5\xbea, s \xc4\x8dimer je \xc4\x8dim bolj omejevala njegove specifi\xc4\x8dne interese. Na ta na\xc4\x8din se je do\xc5\xbeeva oblast vedno bolj kr\xc4\x8dila. Edina pravica, ki je aristokracija ni nikoli kratila, je bila poveljstvo mornarice in pehote v vojnem \xc4\x8dasu. Ta pravica se je imenovala ammiragliato, torej so bili do\xc5\xbei dejansko admirali, \xc4\x8deprav niso bili nosilci specifi\xc4\x8dnega naslova.'